চাকরিহারাদের উপর লাঠিচার্জ! শিক্ষামন্ত্রীর সঙ্গে বৈঠক বাতিল করলেন অভিজিৎ

ওয়েব ডেস্ক: শিক্ষামন্ত্রী ব্রাত্য বসুর (Bratya Basu) সঙ্গে বৈঠক বাতিল করলেন প্রাক্তন বিচারপতি এবং বর্তমান বিজেপি সাংসদ অভিজিৎ গাঙ্গুলি (Abhijit Ganguly)। কিন্তু কেন? চাকরিহারা শিক্ষকদের উপর পুলিশের লাঠি চালানোর প্রতিবাদে এই সিদ্ধান্ত নেন অভিজিৎ গাঙ্গুলী। বিকাশ ভবনের সামনে সাংবাদিকদের উদ্দেশে ব্রাত্য বসুর সঙ্গে এই ইস্যুকে সামনে রেখে বৈঠক বাতিলের কথা ঘোষণা করেন তিনি। শুধু বৈঠক বাতিলই নয়, চাকরিহারাদের দাবি সম্বলিত যে চিঠি শিক্ষামন্ত্রী ব্রাত্য বসুকে বিজিপি সাংসদের দেওয়ার কথা ছিল সেই চিঠিও তিনি বিকাশ ভবনের সামনেই ছিঁড়ে ফেলেন।

বিকাশ ভবনের সামনে দাঁড়িয়ে অভিজিৎ গঙ্গোপাধ্যায় দাবি করেন, ‘যোগ্যদের চাকরি বাঁচানোর দায় মুখ্যমন্ত্রীরই। তাঁর জন্যই যোগ্য-অযোগ্য বাছাই করা যাচ্ছে না। SSC চাইলেই যোগ্য ও অযোগ্যদের পৃথক করতে পারে। কিন্তু SSC চেয়ারম্যান সিদ্ধার্থ মজুমদারের হাত-পা বেঁধে রেখেছেন মুখ্যমন্ত্রী। রাজনৈতিক কারণেই যোগ্য-অযোগ্যদের তালিকা প্রকাশ্যে আনতে দেওয়া হচ্ছে না।’

আরও পড়ুন: ১০০ টাকার বদলে সবুজ সাথী সাইকেল, প্রধান শিক্ষকের বিরুদ্ধে গুরুতর অভিযোগ

সুপ্রিম কোর্টের নির্দেশে চাকরি হারিয়েছেন ২৬ হাজারের বেশি শিক্ষক, এবং শিক্ষাকর্মী। আর সেই প্রতিবাদে বুধবার সকালে চাকরিহারাদের একাংশ জড়ো হয়েছিলেন কসবায় DI অফিসের সামনে। পুলিশ ভিতরে ঢুকতে বাঁধা দিলে, ডিআই অফিসের তালা ভেঙ্গে ভেতরে প্রবেশ করে চাকরিহারাদের একাংশ। ব্যারিকেড ভেঙ্গে ভেতরে প্রবেশ করতে গেলে পুলিশের সঙ্গে চাকরিহারাদের শুরু হয় বচসা, ধস্তাধস্তি। আর তারপরেই চাকরিহারাদের উপর লাঠিচার্জ করে পুলিশ। সকালের এই ধুন্ধুমার ঘটনার পরেই বিজেপি সাংসদ শিক্ষামন্ত্রীর সঙ্গে বৈঠক বাতিল করেন।

দেখুন অন্য খবর